Mēdemu pils
Skaties arī jēdzienu ar līdzīgu nosaukumu: Mēdema villa. Mēdemu pils (vācu: Palais Medem) bija divi Mēdemu dzimtai piederoši 1783. un 1787. gadā celti nami Upes ielā 7 un 9, Jelgavā, ko projektējis arhitekts Severīns Jensens. Mākslas zinātnieks Jānis Siliņš 1787. gadā Upes un Veismaņa ielas stūrī celto namu atzinis par visizcilāko klasicisma paraugu starp Jelgavas muižnieku namiem. Mēdemu pils jaunajā namā, esot Jelgavā, bieži uzturējās īpašnieka Johana Frīdriha fon Mēdema meita un Kurzemes hercogiene Doroteja fon Mēdema un viņas māsa, rakstniece Elīza fon der Reke, bet ēkas greznajā zālē bieži rīkotas viesības un balles. Savukārt Mēdemu pils vecajā namā 1883. gadā notika ievērojama Kurzemes kultūrvēsturiskā izstāde. 1944. gada augustā Otrā pasaules kara kaujā par Jelgavu Mēdemu pils nami tika sagrauti un nav atjaunoti. Mēdemu pils vecā nama vietā uzcelta Latvijas Lauksaimniecības universitātes Tehniskā fakultāte, bet Mēdemu pils jaunā nama vietā — fakultātes stāvlaukums.